
	«ΒΟΤΣΑΛΩΤΗ»
του Κώστα Λυμπουρή

παρουσίαση

στο Public Συντάγματος

Την Τετάρτη 6 Νοεμβρίου 2019 το Σπίτι της Κύπρου σε συνεργασία με τις εκδόσεις  Το Ροδακιό, παρουσίασαν, στο Public Συντάγματος, το βιβλίο του Κώστα Λυμπουρή «ΒΟΤΣΑΛΩΤΗ». 

Το επίθετο «βοτσαλωτή» παραπέμπει κυρίως σε ακτή. Γεμάτη βότσαλα, διαφόρων μεγεθών και χρωμάτων. Έτσι μοιάζει και η νέα συλλογή του Κώστα Λυμπουρή, με μικρές, μεγάλες, και οπωσδήποτε ποικίλες διηγηματικές εκδοχές: διηγήματα μπονζάι, ένα φεϊσμπουκικό, ένα φωτο-διήγημα, ένα παραμύθι-διήγημα, δύο χρονογραφικά, ένα ταξιδιωτικό, ένα διήγημα με τη μορφή επιστολής και άλλα με την τυπική προσέγγιση στο είδος.
Χαιρετισμό στην εκδήλωση απηύθυναν η Μορφωτική Σύμβουλος της Πρεσβείας της Κυπριακής Δημοκρατίας, Δρ Νάντια Στυλιανού και η υπεύθυνη των εκδόσεων Το Ροδακιό, κ. Τζούλια Τσιακίρη.
Για το βιβλίο μίλησαν η ποιήτρια, κριτικός λογοτεχνίας, Άννα Αφεντουλίδου και η συγγραφέας, Εύα Μαθιουδάκη.
Σύντομη παρέμβαση έκανε ο κριτικός λογοτεχνίας κ. Αλέξης Ζήρας ενώ η εκδήλωση ολοκληρώθηκε με την αντιφώνηση του συγγραφέα.
------------------------------------------------------------------
Ο Κώστας Λυμπουρής γεννήθηκε στη Λευκωσία της Κύπρου το 1950 και μεγάλωσε στο Κάτω Δίκωμο της επαρχίας Κερύνειας. Υπηρέτησε ως φιλόλογος στη Μέση Εκπαίδευση, φτάνοντας στον βαθμό του λυκειάρχη. Είχε πλούσια δράση στη συνδικαλιστική οργάνωση των καθηγητών (ΟΕΛΜΕΚ) και στον Σύνδεσμο Ελλήνων Κυπρίων Φιλολόγων, στην προεδρία του οποίου υπηρέτησε για εφτά χρόνια. Διετέλεσε αντιπρόεδρος του Εκπαιδευτικού Μεταρρυθμιστικού Ομίλου Κύπρου και μέλος στα συμβούλια άλλων, εκπαιδευτικών, κυρίως, ομίλων και συνδέσμων. Πήρε μέρος στις επιτροπές του Υπουργείου Παιδείας και Πολιτισμού, για την έκδοση των βιβλίων, «Της πατρίδας χώματα» (1985), «Το καράβι της Κερύνειας» (1987), και «Η κατεχόμενη γη μας» (1991). Εξέδωσε τη μελέτη «Η ίδρυση της ΟΕΛΜΕΚ και η λειτουργία της από το 1953 μέχρι το 1960» (2005). Διηγήματά του δημοσιεύτηκαν στα λογοτεχνικά περιοδικά Ύλαντρον, Πόρφυρας, Νέα Ευθύνη, Η λέξη, Νέα Εποχή, Άνευ, δε|κατά, Νέα Εστία και σε λογοτεχνικά ιστολόγια (Φρέαρ και Ο Αναγνώστης). Εξέδωσε τις συλλογές διηγημάτων «Προσωρινά κλειστό» (Πλανόδιον, 2006), «Για μια μικρή παύλα» (Κέδρος, 2011), «Των ημετέρων άλλων» (Παράκεντρο, 2014, Κρατικό Βραβείο Λογοτεχνίας της Κυπριακής Δημοκρατίας) και το μυθιστόρημα «Επιβάτες φορτηγών» (Πάπυρος 2017). Από το 2000 μέχρι το 2007 συμμετείχε στην εκδοτική ομάδα του λογοτεχνικού περιοδικού Ύλαντρον. Από το 2008 μέχρι το 2011 υπηρέτησε ως Μορφωτικός Σύμβουλος στην Πρεσβεία της Κυπριακής Δημοκρατίας στην Αθήνα.

